ডিপ ফ্রিজ’-এর ট্রেলারে ধরা পড়ল আবির-তনুশ্রীর রসায়ন

কলকাতা: দূরে গিয়েও কাছে থাকার গল্প বলবে ‘ডিপফ্রিজ’ (Deep Fridge)। মুক্তির আগেই জাতীয় পুরস্কার জিতে নিয়েছে ‘ডিপ ফ্রিজ’। ২০২৩ সালে এই ছবিটি তৈরি করেছিলেন অর্জুন দত্ত (Arjunn Dutta)। সিনেমার মুখ্যভূমিকায় অভিনয় করেছিলেন আবির চট্টোপাধ্যায় (Abir Chatterjee) ও তনুশ্রী চক্রবর্তী (Tnusree Chakraborty)। সিনেমাটি ইতিমধ্য়েই একাধিক জাতীয় জায়গায় প্রদর্শিত হয়েছে। এবার প্রকাশ্যে এল ছবির ট্রেলার। ট্রেলারে ধরা পড়ল আবির-তনুশ্রীর রসায়ন।

৭১তম জাতীয় চলচ্চিত্র পুরস্কারে সেরা ছবির শিরপা জিতেছে পরিচালক অর্জুন দত্তের ছবি ‘ডিপ ফ্রিজ’। ছবিতে মুখ্যচরিত্রে অভিনয় করেছেন আবির চট্টোপাধ্যায়, তনুশ্রী চক্রবর্তী। মুক্তির আগে জাতীয় সম্মান প্রাপ্তি যেন অন্য মাত্রা যোগ করেছে অর্জুনের ছবিতে। বুধবার প্রকাশ্যে এল ছবির ট্রেলার। ছবির ট্রেলার জুড়ে রয়েছে দাম্পত্যের গল্প। এক অত্যন্ত সুখী দম্পতির জীবনের নানা টুকরো দেখা গিয়েছে ট্রেলারে। একমাত্র সন্তানকে নিয়ে তাঁদের সুখের সংসার। কিন্তু হঠাৎই সেই সম্পর্কে ছন্দপতন ঘটে। তবে বিচ্ছেদের পরও একে অপরের থেকে দূরে যেতে পারেননি তাঁরা। এই দুই চরিত্রেই দেখা যাবে আবির চট্টোপাধ্যায় ও তনুশ্রী চক্রবর্তীকে। কোন এক সুতোয় যেন বাঁধা থাকে তাঁরা।